2009-es UEFA-kupa-döntő
A 2009-es UEFA-kupa-döntő az utolsó mérkőzése volt a 2008–2009-es UEFA-kupának. A szezon az UEFA második számú kupasorozatának, az UEFA-kupának a 38. kiírása. Ez volt az utolsó olyan döntő, amelyet UEFA-kupa néven rendeztek, a 2009–2010-es szezontól Európa-liga néven fut majd a sorozat. A mérkőzést a Sahtar Doneck és a Werder Bremen játszotta, a találkozót a Sahtar nyerte 2–1-re a hosszabbításban. Az első gólt az első félidő közepe táján Luiz Adriano szerezte, amivel vezetéshez juttatta a Sahtart, majd tíz perccel később Naldo szabadrúgásból egyenlített. A második játékrész nem hozott újabb találatot, így hosszabbítás következett; mindössze hét perc elteltével Jádson megszerezte a Doneck második gólját is, így a Sahtar története első európai kupadiadalát érte el.